**Aripi de vis**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Și-acum visezi, dar visul ți-e schimbat:

te-avânți prin nori c-un strigăt de plăcere,

de parcă nu-s aceia ce-ai scăldat

în lacrimi izvorâte din durere.

Visezi frumos! În visul tău e-un zbor

prin fericirea inimilor pure

pornite pe un drum înălțător,

ferit de gânduri sau poteci obscure.

Plutești ca altădată spre abis,

dar este altfel, încărcat cu stele,

și pare-un univers ce s-a deschis

ca să-ți permită zborul printre ele.

Iar tu i te arăți, ca într-un dans

în care muzica nu mai contează,

căci sufletul ți-e undeva-n devans,

acolo unde totul se creează.